# PÁLYÁZATI FELHÍVÁS

# A Füst Milán Fordítói Alapítvány

# 2023. évi Füst Milán Fordítói Ösztöndíj pályázata

**A Füst Milán Fordítói Alapítvány Kuratóriuma 2023. évre pályázatot hirdet a Füst Milán Fordítói Ösztöndíj elnyerésére.**

Ösztöndíjra pályázhatnak azok, akik magyar irodalmi művet idegen nyelvre fordítanak. Előnyben részesülnek azok, akik Füst Milán valamely művét fordítják idegen nyelvre, illetve akik Füst Milán külföldi népszerűsítéséhez idegen nyelven rendszeresen hozzájárulnak.

A pályázatokat magyar nyelven 2023.10.31-ig kell beküldeni, a pályázó munkásságának bibliográfiáját mellékelve. Amennyiben a pályázó rendszeresen hozzájárul idegen nyelven Füst Milán külföldi népszerűsítéséhez, úgy e tevékenysége dokumentálását kérjük.

A pályázat benyújtásához külön formanyomtatvány nincs.

A Füst Milán Fordítói Ösztöndíj összege 2500 €. A kiosztandó ösztöndíjak számát a Kuratórium állapítja meg a pályázók bibliográfiája és annak alapján, hogy a Füst Milán Fordítói Ösztöndíjat mely magyar irodalmi mű idegen nyelvre fordítására kéri. Az érvényes pályázat feltétele, hogy a pályázó a fordítandó műre kiadói szerződéssel vagy legalább kiadói ígérvénnyel rendelkezzen.

A beküldött pályaművek elbírálását követően a pályázat nyerteseinek a díjakat ünnepélyes keretek között a Füst Milán Fordítói Alapítvány Kuratóriuma adja át~~.~~

Kérjük, hogy a pályázatokat tértivevényes ajánlott levélben a Füst Milán Fordítói Alapítvány levelezési címére (Füst Milán Fordítói Alapítvány 1022 Budapest, Hankóczy Jenő utca 17-19. mfszt. 3.) szíveskedjék megküldeni. A pályázatokat elektronikus úton Gintli Tibor, a Füst Milán Fordítói Alapítvány kuratóriumának elnöke gintlitibor@gmail.com Vörös István, a Füst Milán Fordítói Alapítvány kuratóriumának tagja vkm99@freemail.hu, valamint Szűr-Szabó Edit, a Füst Milán Fordítói Alapítvány kuratóriumának tagja szurszaboedit.hu@gmail.com e-mail-címére kérjük megküldeni.

Budapest, 2023.08.25.

Füst Milán Fordítói Alapítvány Kuratóriuma